P. Hrušovský, podpredseda NR SR: (2001-10-25):
Aj ďalšiu otázku položila pani poslankyňa Kolláriková pánovi ministrovi Ftáčnikovi: „Pán minister, kedy bude jasná budúcnosť poslucháčov neakreditovaných odborov na Univerzite Cyrila a Metoda v Trnave? Kde získajú študenti verejnej správy diplom?“ Nech sa páči, môžete odpovedať. M. Ftáčnik, minister školstva SR: Vážená pani poslankyňa, dovoľte mi najprv odpovedať na prvú časť vašej otázky, a potom na konkrétnu situáciu študentov verejnej správy. Treba povedať, že ministerstvo školstva je kompetentné priznať, odňať alebo nepriznať právo konať štátne záverečné skúšky, to znamená, akreditovať, alebo neakreditovať príslušný študijný odbor až po vyjadrení Akreditačnej komisie. Akreditačná komisia sa vyjadruje po posúdení splnenia stanovených kritérií a zásad v procese akreditácie študijného odboru. Študijné odbory fakúlt UCM, teraz hovorím vo všeobecnosti, prešli procesom akreditácie, niektoré dokonca viackrát, pretože nespĺňali stanovené zásady Akreditačnej komisie na posudzovanie spôsobilosti. Splnenie tých podmienok nie je, samozrejme, v moci ministerstva, ale v prvom rade v kompetencii fakúlt Univerzity Cyrila a Metoda v Trnave. Budúcnosť poslucháčov, ktorým nebolo priznané právo konať štátne skúšky, je z hľadiska skončenia štúdia relatívne jasná už teraz v tom, že posudzujúc podľa zákona, im musí byť umožnené vykonanie štátnych skúšok v takýchto študijných odboroch na tej vysokej škole, ktorá má priznané právo konať štátne skúšky v rovnakom alebo príbuznom študij-nom odbore. To, predpokladám, je vám známe a možno to nebolo potrebné ani opakovať. Chcem povedať toľko, že od roku 1999, keď bola prvýkrát akreditovaná Univerzita Cyrila a Metoda, pribudlo viacero študijných odborov, ktoré získali akreditáciu, teda majú právo udeľovať tituly. Treba povedať, že dosiaľ odbor verejná správa medzi ne nepatrí. Chcem vás informovať, že práve pred dnešnou hodinou otázok som zvolal stretnutie, na ktorom sa zúčastnil predseda Akreditačnej komisie pán prof. Bukov-ský, predseda pracovnej skupiny pán prof. Kupkovič a rektor a dekan Filozofickej fakulty z Univerzity Cyrila a Metoda, ktorí majú v pôsobnosti zabezpečenie štúdia na verejnej správe. Hľadali sme argumenty pre a proti a hodnotili sme stanovisko Akreditačnej komisie. Ja tu nechcem dávať definitívne závery, pretože sa to stretnutie skončilo iba pred niekoľkými desiatkami minút a ja som prisľúbil, že v priebehu budúceho týždňa budú urobené rozhodnutia. Ale aby som uspokojil vašu zvedavosť, poviem toľko, že študenti tretieho a štvrtého ročníka budú mať možnosť získať svoj diplom na Univerzite Cyrila a Metoda na Filozofickej fakulte vykonaním štátnych záverečných skúšok. Otvorená otázka zostáva zatiaľ pre študentov prvého  a druhého ročníka, pretože na stretnutí sme zatiaľ konštatovali, že na fakulte nevidíme dostatočné garancie na rozvoj tohto študijného odboru v dlhodobejšej perspektíve, ale bude predmetom ďalšej diskusie, či títo študenti budú študovať na základe prestupu na inej vysokej škole, alebo bude ten problém riešiť Univerzita Cyrila a Metoda iným spôsobom. Túto odpoveď vám môžem poskytnúť už teraz na základe rokovania, ktoré sa skončilo v tento deň. Ďakujem pekne.